**Obrazloženje**

Temeljem čl. 241 stavka 4. Zakona o socijalnoj skrbi (Narodne novine 18/22, 46/22, 119/22, 71/23 i 156/23 – u daljnjem tekstu: ZSS), propisano je da Savjet za socijalnu skrb (u daljnjem tekstu: Savjet) predlaže Socijalni plan za područje jedinice područne (regionalne) samouprave odnosno Grada Zagreba, a donosi ga predstavničko tijelo jedinice područne (regionalne) samouprave odnosno Grada Zagreba.

Sukladno članku 41. točki 34. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) Gradska skupština Grada Zagreba obavlja i druge poslove određene statutom, zakonom i drugim propisima.

Stručne i administrativne poslove za Savjet, sukladno članku 6. Odluke o osnivanju Savjeta obavlja Gradski ured za socijalnu zaštitu, zdravstvo, branitelje i osobe s invaliditetom, kao gradsko upravno tijelo nadležno za socijalnu skrb.

Socijalni plan donosi se u svrhu razvoja, pružanja, unaprjeđenja kvalitete i održivosti lepeze socijalnih usluga i socijalnih inovacija za sve potrebne korisničke skupine, uz razvoj stručne i stabilne mreže pružatelja usluga i aktivnu koordinaciju sa srodnim sustavima zdravstva, obrazovanja i zapošljavanja. Socijalni plan obuhvaća analizu kapaciteta, dostupnost pružatelja socijalnih usluga, analizu potreba i specifične ciljeve razvoja institucijskih i izvaninstitucijskih socijalnih usluga, s posebnim naglaskom na usluge za skupine u većem riziku od socijalne isključenosti.

U izradi Socijalnog plana korištena je metodologija propisana Pravilnikom o jedinstvenoj metodologiji za procjenu potreba (NN 90/23), sa svrhom primjene ujednačene, jedinstvene metodologije pri izradi županijskih socijalnih planova.

Socijalnim planom se obuhvaća procjena potreba stanovništva za socijalnim uslugama, trenutno stanje u pružanju socijalnih usluga te projekcije budućih usluga na temelju utvrđenih razlika između očekivanog i postojećeg broja korisnika. Uvažavajući složenost brojnih socijalnih usluga kao i potrebe različitih korisničkih skupina, upravo zajedničkim djelovanjem svih pružatelja socijalnih usluga moguće je postići sustav socijalnih usluga koji je uključiv i dostupan svim građanima u potrebi.

Tijekom participativnog procesa izrade Socijalnog plana, osigurano je sudjelovanje širokog kruga dionika kroz provedbu konzultativnih sastanaka, intervjua, fokus grupa i upitnika s pružateljima socijalnih usluga. Sveukupno je u 21 fokus grupi sudjelovalo preko 200 osoba; predstavnika različitih ustanova, organizacija civilnog društva i korisničkih skupina, te članova Savjeta za socijalnu skrb i predstavnika Gradskog ureda za socijalnu zaštitu, zdravstvo, branitelje i osobe s invaliditetom. U procesu mapiranja socijalnih usluga na području Grada Zagreba je na upitnik za pružatelje socijalnih usluga odgovorilo 727 predstavnika pružatelja za ukupno 111 različitih socijalnih usluga za različite kategorije korisnika na području grada Zagreba.

Socijalni plan je usklađen sa svim relevantnim europskim, nacionalnim i strateškim dokumentima Grada Zagreba.

Provedba Socijalnog plana, odnosno operativna razrada mjera i aktivnosti Socijalnog plana predviđena je kroz Akcijske planove provedbe Socijalnog plana za 2025., 2026. i 2027. godinu.

Prijedlog Socijalnog plana usvojen je na sjednici Savjeta za socijalnu skrb 25. ožujka 2025.

Slijedom navedenog, Savjet za socijalnu skrb predlaže Gradskoj skupštini Grada Zagreba donošenje Socijalnog plana Grada Zagreba 2025. - 2027. u predloženom tekstu.

Obrazloženje hitnosti postupka:

Projekt „Izrada socijalnog plana Grada Zagreba“, sufinanciran je iz Europskog socijalnog fonda plus, u okviru Programa „Učinkoviti ljudski potencijali 2021. – 2027.

Izradi Prijedloga Socijalnog plana prethodile su objektivne okolnosti koje su utjecale na dugotrajnost postupka izrade Socijalnog plana, a prije svega postupak vezan uz nabavu usluge vanjskih stručnjaka za izradu Socijalnog plana Grada Zagreba za što je Ugovor o javnoj nabavi sklopljen 17. siječnja 2025.

Imajući u vidu zadani okvir vremenskog važenja Socijalnog plana (2025. – 2027.) i navedenih objektivnih okolnosti, predlaže se donijeti Socijalni plan Grada Zagreba 2025. – 2027. po hitnom postupku.

Ističe se da je tijekom internetskog savjetovanja s javnošću (od 21. veljače 2025. do 22. ožujka 2025.) o nacrtu Prijedloga Socijalnog plana 14. ožujka 2025. održana tematska sjednica nadležnih Odbora Gradske skupštine Grada Zagreba (Odbora za socijalnu skrb i zdravstvo i Odbora za obrazovanje, sport i mlade).